กนง.ไม่เผยมติลดดอกเบี้ยรายบุคคล
ธปท.พับแนวคิดเปิดผลโหวต กนง.เป็นรายบุคคล หวั่นแรงกดดันต่อการตัดสินใจปรับดอกเบี้ย
24 พ.ค. 2556

ธปท.พับแนวคิดเปิดผลโหวต กนง.เป็นรายบุคคล หวั่นแรงกดดันต่อการตัดสินใจปรับดอกเบี้ย
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ในช่วงนี้จะยังไม่เห็นการเปิดเผยผลโหวตของคณะกรรมการนโยบายการเงิน (กนง.) เป็นรายบุคคล ในแถลงการณ์และรายงานการประชุมฉบับย่อของ กนง. ที่ประกาศต่อสาธารณชน แม้ว่าก่อนหน้านี้ ธปท.มีแนวคิดจะเปิดเผยผลโหวตพร้อมเหตุผลเพื่อความโปร่งใสในการทำงานก็ตาม เนื่องจากเปิดเผยข้อมูลมากกว่าประเทศอื่นที่ใช้นโยบายการเงินแบบเดียวกันอยู่แล้ว
“การทำงานที่ผ่านมาเป็นเรื่องปกติที่ กนง.จะมีความคิดเห็นไม่ตรงกันในการตัดสินอัตราดอกเบี้ยนโยบายในแต่ละครั้ง เพราะแต่ละคนอาจจะให้น้ำหนักความเสี่ยงของแต่ละเรื่องไม่เท่ากัน ถือเป็นเรื่องที่ดี ส่วนการเปิดเผยความคิดเห็นของ กนง.ก็พยายามให้เปิดเผยคะแนนโหวตในแต่ละครั้งว่าเห็นด้วยการขึ้น ลง หรือคงกี่คน พร้อมมีเหตุผลประกอบด้วยแล้ว แต่ยังไม่ระบุตัวบุคคลเท่านั้น เพราะหากเปิดผลโหวตเป็นรายบุคคลอาจเพิ่มแรงกดดันในการตัดสินใจดอกเบี้ยของ กนง.มากขึ้นก็ได้ โดยเฉพาะแมตช์ที่มีการจับตามองกันมากๆ จากทุกฝ่ายเช่นปัจจุบัน” นายประสาร กล่าว
ผู้ว่าการ ธปท. กล่าวว่า ในอนาคตเมื่อเห็นว่าสถานการณ์และบรรยากาศเหมาะสม กนง.มีแนวคิดตรงกันว่าจะมีการเปิดเผยชื่อกรรมการและรายงานการตัดสินใจของแต่ละบุคคลอย่างแน่นอน เพื่อให้เกิดความโปร่งใส และเข้าใจการตัดสินใจของ กนง.ในการดำเนินนโยบายการเงิน และอัตราดอกเบี้ยในแต่ละครั้งมากขึ้น เพื่อทำให้ประชาชนมีความเข้าใจและมั่นใจในการตัดสินใจนโยบายการเงินของ กนง.มากขึ้นด้วย
สำหรับกรรมการ กนง. ประกอบด้วย นายประสาร เป็นประธาน นางผ่องเพ็ญ เรืองวีรยุทธ รองผู้ว่าการ ธปท. เป็นรองประธาน กรรมการประกอบด้วย นางทองอุไร ลิ้มปิติ รองผู้ว่าการ ธปท. นายอำพน กิตติอำพน เลขาธิการคณะรัฐมนตรี นายณรงค์ชัย อัครเศรณี อดีต รมว.พาณิชย์ นายอัศวิน คงสิริ อดีตประธานกรรมการบริหารธนาคารกรุงไทย นายศิริ การเจริญดี อดีตรองผู้ว่าการ ธปท. 
รายงานข่าวเปิดเผยว่า ในขณะนี้ ธปท.อยู่ระหว่างการสรุปข้อมูลเศรษฐกิจไทยและต่างประเทศ รวมทั้งแนวโน้มการขยายตัวของเศรษฐกิจไทยล่าสุด หลังจากที่ได้วิเคราะห์ข้อมูลเศรษฐกิจจริงของสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เพื่อนำข้อมูลเสนอให้ กนง.ศึกษาและพิจารณาในต้นสัปดาห์หน้า เบื้องต้นพบว่าแรงส่งทั้งด้านการใช้จ่ายการลงทุน และการส่งออกของเศรษฐกิจไทยในไตรมาสแรกต่อเนื่องไปไตรมาสที่ 2 ปีนี้ อาจจะต่ำกว่าที่ ธปท.คาดการณ์ไว้ แต่จะลดดอกเบี้ยนโยบายหรือไม่นั้น อยู่ที่การตัดสินใจของ กนง.ทั้ง 7 คน